Maktabgacha taʼlimni rivojlantirish jamgʻarmasi faoliyatini tashkil etish toʻgʻrisida
(resolution, 2025-03-03)

Oʻzbekiston Respublikasi Prezidentining “Maktabgacha taʼlim tizimini boshqarishni takomillashtirish chora-tadbirlari toʻgʻrisida” 2018-yil 30-sentabrdagi PQ-3955-son qarori ijrosini taʼminlash hamda Maktabgacha taʼlimni rivojlantirish jamgʻarmasi faoliyatini tashkil etish maqsadida Vazirlar Mahkamasi qaror qiladi: 1. Maktabgacha taʼlimni rivojlantirish jamgʻarmasi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Maktabgacha taʼlim vazirligi manfaatdor vazirliklar va idoralar bilan birgalikda bir oy muddatda ular qabul qilgan normativ-huquqiy hujjatlarni ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.A. Abduhakimov va Oʻzbekiston Respublikasi Maktabgacha taʼlim vaziri A.V. Shin zimmasiga yuklansin. 1. Ushbu Nizom Maktabgacha taʼlimni rivojlantirish jamgʻarmasi (keyingi oʻrinlarda Jamgʻarma deb ataladi) faoliyatini tashkil etish tartibini belgilaydi. 2. Jamgʻarma yuridik shaxs hisoblanmaydi va uning mablagʻlari Oʻzbekiston Respublikasi Maktabgacha taʼlim vazirligining (keyingi oʻrinlarda Vazirlik deb ataladi) shaxsiy gʻazna hisobvaragʻida jamlanadi. 3. Quyidagilar Jamgʻarma mablagʻlarini shakllantirish manbalari hisoblanadi: Respublika budjeti mablagʻlari, shu jumladan, 2018-2019-yillarga moʻljallangan, har chorakda ajratilib, har yili budjet qoidalariga muvofiq indeksatsiyalanadigan jami 100 milliard soʻm miqdorida; davlat maktabgacha taʼlim tashkilotlarining foydalanilmayotgan koʻchmas mulkini sotishdan tushgan mablagʻlar — 100 foiz miqdorida; Vazirlik tuzilmasiga kiradigan tashkilotlar va muassasalar faoliyatini tekshirish natijalari boʻyicha Vazirlik ichki audit xizmatlari tomonidan aniqlangan hamda Oʻzbekiston Respublikasi Davlat budjeti, davlat maqsadli jamgʻarmalari va budjetdan tashqari jamgʻarmalari daromadiga undirilgan budjet mablagʻlarining noqonuniy xarajatlari, oʻgʻirlik, kamomad summalarining 50 foizi; Jamgʻarmaning vaqtincha boʻsh turgan mablagʻlarini joylashtirishdan olingan daromadlar; jismoniy va yuridik shaxslarning, shu jumladan, Oʻzbekiston Respublikasi norezidentlarining xayriya ehsonlari; xalqaro moliya tashkilotlari, xorijiy davlatlar va boshqa donorlarning kreditlari (qarzi), grantlari va texnik koʻmaklashish mablagʻlari; qonun hujjatlarida taqiqlanmagan boshqa manbalar. 4. Jamgʻarma mablagʻlari: maktabgacha taʼlim tashkilotlarini belgilangan tartibda qurilishlarning manzilli roʻyxatiga kiritib, ularning tarmogʻini kengaytirishga; maktabgacha taʼlim tizimi xodimlarini moddiy ragʻbatlantirish va ijtimoiy qoʻllab-quvvatlashga; yuqori malakali mutaxassislarni, shu jumladan, xorijiy mutaxassislarni, shuningdek, xorijda faoliyat yuritayotgan vatandoshlarimizni fuqarolik-huquqiy shartnomalar asosida Vazirlikka ishlash uchun jalb qilishga; Vazirlikka yuklangan vazifalar va funksiyalarni bajarish doirasida davlat organlari va tashkilotlari, loyiha institutlari, ilmiy va oliy taʼlim muassasalari, yetakchi xalqaro va xorijiy tashkilotlar mutaxassislarini, shuningdek, ekspertlarni maslahatchilar sifatida jalb qilishga; Vazirlik xodimlarini, jumladan, xorijda oʻqitish, qayta tayyorlash va malakasini oshirishni tashkil qilishga; Vazirlik, Qoraqalpogʻiston Respublikasi Maktabgacha taʼlim vazirligi, viloyat maktabgacha taʼlim boshqarmalari va Toshkent shahar maktabgacha taʼlim bosh boshqarmasi, maktabgacha taʼlim tuman (shahar) boʻlimlari va Vazirlik tizimidagi tashkilotlarni jihozlash, taʼmirlash, obodonlashtirish va koʻkalamzorlashtirishga; taʼlim-tarbiya jarayoniga ilgʻor pedagogika va axborot texnologiyalarini joriy etishga, shuningdek, Vazirlik faoliyatini takomillashtirishga yoʻnaltirilgan boshqa tadbirlarga sarflanadi. 5. Jamgʻarma faoliyatini boshqarish va uning mablagʻlarini taqsimlash Jamgʻarma faoliyatini boshqarish kengashi (keyingi oʻrinlarda Kengash deb ataladi) tomonidan amalga oshiriladi. Oʻzbekiston Respublikasi maktabgacha taʼlim vaziri Kengash raisi hisoblanadi. Kengash Oʻzbekiston Respublikasi maktabgacha taʼlim vazirining buyrugʻi bilan kamida yetti nafar kishidan iborat tarkibda tasdiqlanadi va vazir oʻrinbosarlari, vazirlikning boshqarmalari va boʻlim boshliqlaridan shakllantiriladi. Kengash majlisi aʼzolarning yarmidan koʻpi qatnashgan taqdirda vakolatli hisoblanadi. Koʻrib chiqilayotgan masalalar boʻyicha qarorlar oddiy koʻpchilik ovoz bilan qabul qilinadi. Qabul qilingan qaror bayonnoma shaklida rasmiylashtiriladi. 6. Kengash majlisi har chorakda yoxud zarur boʻlganda navbatdan tashqari oʻtkaziladi. 7. Kengash: har yili 25-dekabrgacha Jamgʻarmaning kelgusi yil uchun daromadlari va xarajatlari smetalarini tasdiqlaydi; zarur hollarda tasdiqlangan daromadlar va xarajatlar smetalariga tegishli oʻzgartirishlar kiritadi; ushbu Nizomning 4-bandiga muvofiq Jamgʻarma mablagʻlari hisobiga moliyalashtiriladigan tadbirlarni belgilaydi; Jamgʻarma mablagʻlaridan maqsadli va samarali foydalanilishini nazorat qiladi; yil choraklari yakunlari boʻyicha Jamgʻarmaning mablagʻlaridan foydalanish toʻgʻrisidagi hisobotlarni koʻrib chiqadi va tasdiqlaydi; Jamgʻarmaga xalqaro moliya tashkilotlari, xorijiy davlatlar va boshqa donorlarning kreditlari (qarzi), grantlari va texnik koʻmaklashish mablagʻlari jalb etilishiga koʻmaklashadi; Jamgʻarma mablagʻlarini shakllantirish va ulardan foydalanish bilan bogʻliq boshqa vakolatlarni amalga oshiradi. 8. Vazirlikning Moliyaviy-iqtisodiy rivojlantirishni rejalashtirish boshqarmasi Jamgʻarmaning ishchi organi hisoblanadi. 9. Ishchi organ: Jamgʻarmaning kelgusi yil uchun daromadlari va xarajatlari prognoz koʻrsatkichlarini ishlab chiqadi; Jamgʻarmaning daromadlari va xarajatlari smetalarini tayyorlaydi; Jamgʻarma tushumlarini koʻpaytirish va uning mablagʻlaridan samarali foydalanish boʻyicha takliflar tayyorlaydi; tushumlar manbalari boʻyicha Jamgʻarmaning daromadlari hamda xarajatlarning asosiy yoʻnalishlari hisobini yuritadi; har chorakda kamida bir marta Jamgʻarma mablagʻlaridan foydalanilishi toʻgʻrisida hisobot tayyorlaydi va Kengashga taqdim etadi. 10. Jamgʻarma mablagʻlaridan foydalanish boʻyicha hisob va hisobotlar Vazirlikning budjetdan tashqari boshqa mablagʻlaridan alohida yuritiladi. 11. Jamgʻarmaning daromadlari va xarajatlari smetasi budjet tashkilotlari uchun budjetdan tashqari mablagʻlar boʻyicha qonun hujjatlarida belgilangan tartibda tuziladi (choraklar, tushumlar manbalari va ulardan foydalanish yoʻnalishlari boʻyicha) va Kengash tomonidan tasdiqlanadi. 12. Jamgʻarmaning daromadlari va xarajatlari smetalarining bajarilishi boʻyicha yillik hisobot Vazirlik hayʼati majlisida koʻrib chiqiladi va har yili 15-martgacha Kengash tomonidan tasdiqlanadi. 13. Jamgʻarmaning joriy yilda foydalanilmay qolgan mablagʻlari keyingi yilga oʻtadi va olib qoʻyilmaydi. 14. Jamgʻarma mablagʻlaridan maqsadli foydalanilishi boʻyicha nazorat Davlat moliyaviy nazorati inspeksiyasi tomonidan amalga oshiriladi. 15. Kengash Jamgʻarma mablagʻlaridan maqsadli va samarali foydalanish uchun javob beradi. 16. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar.